Predkladacia správa

Materiál sa predkladá ako iniciatívny na základe vývoja v rámci Wassenaarskeho usporiadania o kontrole exportu konvenčných zbraní a tovarov a technológií dvojakého použitia (ďalej iba Wassenaarske usporiadanie, resp. WA). V rokoch 2004 a 2005 došlo k prijatiu siedmich krajín (5 členských krajín EÚ – Estónsko, Litva, Lotyšsko, Malta, Slovinsko;  Chorvátsko; Juhoafrická republika) do tohto multilaterálneho režimu kontroly exportu, čím sa ich počet zvýšil z pôvodných 33 na 40. Prijatie nových účastníckych štátov má, okrem iného, aj finančné implikácie na rozpočet WA, ktoré súvisia aj s výškou príspevku jednotlivých účastníckych štátov. Noví účastníci patria k štátom, ktorých parametre predstavujú príspevok do rozpočtu režimu na dolnej hranici príspevkovej škály (pozn.: sem spadá i SR), ktorá bola stanovená v r. 1996 na úroveň 0,1%, resp. blízko nej. Z tohto dôvodu vzniká vo WA objektívna potreba prehodnotiť príspevkovú škálu tak, aby primerane vystihovala rozvrstvenie bremena nákladov na fungovanie režimu zo strany jeho účastníckych štátov. 

SR je viazaná uznesením vlády č. 881 zo 17. 12. 1996 každoročne zabezpečiť úhradu finančného príspevku Slovenskej republiky vo fixne stanovenej výške 0,1% z celkového rozpočtu WA, čo predstavuje sumu cca do 1500 EUR. Príspevková škála WA je v súčasnosti odvodená od príspevkovej škály OSN a upravená na podmienky WA najmä s ohľadom na členstvo v oboch organizáciách. Na žiadosť krajín s najväčším podielom na príspevku do rozpočtu WA došlo na jeho plenárnom zasadnutí v decembri 2005 k dohode o  pokračovaní diskusie o príspevkovej škále WA s cieľom dosiahnuť nové prerozdelenie percentuálnej výšky príspevkov v priebehu roku 2006. Uvedené presne určené percento však nedáva delegácii SR vo Wassenaarskom usporiadaní možnosť rokovať o úprave veľkosti svojho podielu na celkovom rozpočte WA. SR by sa preto mohla stať príčinou, že členské štáty kvôli absencii mandátu SR na rokovania o inom percentuálnom podiele nedospejú k zhode a prijatiu nového modelu príspevkovej škály vyhovujúcej podmienkam Wassenaarskeho usporiadania. Takýto scenár by bol aj vzhľadom na vyššie uvedenú skutočnosť o výške príspevku SR zo zahranično-politického hľadiska nežiaduci. 

SR v rokoch 1997 – 2005 prispievala v súlade s vyššie uvedeným uznesením vlády do rozpočtu WA finančnou čiastkou vo výške 0,1% rozpočtu WA. V súvislosti s prijatím nových členov došlo k novému administratívnemu rozdeleniu výšky príspevkov na rok 2006, keď každému štátu bol jeho pôvodný podiel zvýšený o 0,01393%. SR má teda v roku 2006 zaplatiť príspevok vo výške 0,11393%. V závislosti od pripravovanej dohody v rámci Wassenaarskeho usporiadania môže dôjsť k ďalšiemu zvýšeniu tohto podielu, a to s účinnosťou od r. 2007. Maximalistický návrh v tomto smere je zvýšiť spodnú hranicu príspevkov na 0,2%, čo by sa vzťahovalo aj na SR. 

Uvedená úprava v percentuálnom podiele na rok 2006 a potenciálne zvýšenie od r. 2007 si vyžaduje, aby fixne stanovený príspevok SR vo výške 0,1% bol zmenený na príspevok odvodený od príspevkovej škály stanovenej v rámci Wassenaarskeho usporiadania. Príspevok SR do WA sa tak zároveň dostane do súladu s väčšinou ostatných členských príspevkov SR do medzinárodných organizácií a inštitúcií. 
	
	Uhrádzanie platieb do rozpočtu Wassenaarskeho usporiadania na základe predmetnej zmeny určenia podielu Slovenskej republiky na r. 2006 ako aj pripravovanej dohody pre obdobie od r. 2007 bude realizované z rozpočtovej kapitoly MZV SR, a preto nebude mať priamy vplyv na štátny rozpočet.  

	Vzhľadom na potrebu uhradiť príspevok SR na rok 2006 vo vyššie uvedenej administratívne upravenej výške do konca februára 2006, sa vláde odporúča predmetný návrh schváliť.